La 30 de ani de la Cupa Mondială din '94, Generaţia de Aur, echipa care a scos sute de mii de români în stradă, se va întoarce pe teren pentru un ultim meci, care se va disputa sâmbătă, 25 mai, pe Arena Naţională.
De la ora 20.30, în direct la ProTV și cu Arena Naţională plină, iubitorii fotbalului vor spune "adio" eroilor care au adus cele mai mari performanţe din istoria echipei naţionale: locul 5 la Cupa Mondială şi locul 3 în clasamentul FIFA. Hagi, Popescu şi toţi ceilalţi mari jucători care au învins Argentina şi Columbia vor îmbrăca pentru ultima dată tricoul României într-un meci în care adversari le vor fi jucători precum Rivaldo sau Stoicikov.
Componenţa echipei Generaţia de Aur, antrenată de Anghel Iordănescu şi Gabi Balint, este: Florin Prunea (1), Bogdan Stelea (12) şi Ştefan Preda (22) - pe post de portari, Gică Popescu (6), Iulian Filipescu (23), Miodrag Belodedici (4), Dan Petrescu (2), Tibor Selymeş (13) şi Gheorghe Mihali (14), Răzvan Prodan, fiul lui Didi Prodan (3) şi Corneliu Papură (19) - pe post de fundaşi, Gică Hagi (10), Dorinel Munteanu (8), Constantin Gâlcă (18), Basarab Panduru (15), Ioan Ovidiu Sabău (8), Ovidiu Stângă (20) şi Ionuţ Lupescu (5 ) - pe post de mijlocaşi şi Ilie Dumitrescu (11), Florin Răducioiu (9), Marius Lăcătuş (7), Ion Vlădoiu (16), Viorel Moldovan (9), Adrian Ilie (11), Marian Ivan (21) - pe post de atacanţi.
Echipa World Stars, antrenată de Jose Mourinho, este alcătuită din Dida şi Frey - pe post de portari, cu 1 pe tricou, Maicon (13), Candela (32), Fernando Couto (6), Panucci (2), Juanito Gutierrez (20), Paul Bodin (3), Kobiashvilli (4) şi Miroslav Djukic (5) - pe post de fundaşi, Rivaldo (10) - câştigător al Balonului de Aur, Giovanni (11), Litmanen (7), Gokhan Inler (14), Christian Karembeu (19), Giorgios Karagounis (20), Edmilson (15), Marcos Senna (16) şi Christian Zaccardo (81) - pe post de mijlocaşi şi Nuno Gomez (21), Hristo Stoicikov (8) - şi el câştigător al Balonului de Aur, Goran Pandev (27) şi Javier Saviola (9) - pe post de atacanţi.
Tricourile purtate de foștii fotbaliști vor fi scoase la vânzare, iar profitul rezultat în urma acestei licitaţii va fi donat către "Şcolile Generaţiei de Aur", iniţiativa prin care Generaţia de Aur va sprijini financiar toate şcolile în care s-au format membrii echipei.
Această cauză a fost anunţată la finalul lunii februarie, când, odată cu lansarea magazinului oficial, legendele Generaţiei de Aur au anunţat că profitul strâns în urma vânzării tricourilor de colecţie va fi împărţit în mod egal între unităţile de învăţământ în care au învăţat cei 25 de jucători din lotul care va fi prezent pe Arena Naţională în data de 25 mai.